Diari Oficial de la Generalitat Valenciana


Sumari del DOGV 6748, del 04-04-2012 (2012/3282)

RESOLUCIÓ de 22 de març de 2012, del director general d'Administració Local, per la qual es publiquen els Estatuts de la Mancomunidad del Interior Tierra del Vino.
-------------------------------------------------------------------------------------------------------------------------------------------------------------------

### Dades del document

Número de DOGV
:   6748

Data del DOGV
:   04-04-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/3282


Data del document
:   22-03-2012

Organisme emissor
:   Conselleria de Presidència

Tipus de document
:   Resolució

Descriptors 

:   * Caudete de las Fuentes
    * Sinarcas
    * Utiel
    * Camporrobles
    * Fuenterrobles
    * Requena
    * Venta del Moro
    * Villargordo del Cabriel
    * reglament intern
    * associació de municipis
    * administració local

RESOLUCIÓ de 22 de març de 2012, del director general d'Administració Local, per la qual es publiquen els Estatuts de la Mancomunidad del Interior Tierra del Vino. [2012/3282]  
La disposició transitòria sexta de la Llei 8/2010, de 23 de juny, de la Generalitat, de Règim Local de la Comunitat Valenciana, disposa que les mancomunitats de la Comunitat Valenciana adaptaran els seus estatuts a la nova regulació inclosa en el text legal indicat. L'adaptació esmentada, per a adquirir eficàcia, requerix que els Estatuts de la Mancomunidad del Interior Tierra del Vino siguen publicats en el Diari Oficial de la Comunitat Valenciana, d'acord amb el que disposa l'article 93.4 de la Llei 8/2010.  
La Mancomunidad del Interior Tierra del Vino, d'acord amb el que disposa la norma esmentada, ha procedit a adaptar-hi els seus estatuts.  
  
Una vegada remesos l'expedient tramitat i els estatuts aprovats, no s'hi advertix cap infracció de l'ordenament jurídic. No obstant això, a fi d'aclarir l'abast d'algunes de les determinacions, caldrà ajustar-se a la interpretació acordada en la sessió ordinària del Ple de la mancomunitat de 15 de desembre de 2011 sobre les qüestions que s'hi consignen.   
  
Per tot això, d'acord amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, i l'article 33.2 del Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència, resolc:  
  
Article únic  
Publicar en el Diari Oficial de la Comunitat Valenciana els Estatuts de la Mancomunidad del Interior Tierra del Vino, el text dels quals es transcriu a continuació com a annex, atés que s'ha acreditat en l'expedient la legalitat de les actuacions. Per a la seua correcta interpretació caldrà ajustar-se a allò que s'ha acordat en la sessió ordinària del Ple de la mancomunitat de 15 de desembre de 2011, sobre les qüestions que s'hi consignen.   
Contra esta resolució, que no posa fi a la via administrativa, els interessats poden interposar un recurs d'alçada davant del superior jeràrquic del director general d'Administració Local, en el termini d'un mes, comptador des de l'endemà del dia que es publique, de conformitat amb el que disposen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En els litigis entre administracions públiques no es pot interposar un recurs en la via administrativa, d'acord amb el que disposa l'article 44 de la Llei 29/1998, de 13 juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.   
  
  
València, 21 de març de 2012.- El director general d'Administració Local: Vicente Saurí Martí.  
  
  
ANNEX  
  
Estatuts de la Mancomunidad del Interior Tierra del Vino  
(Adaptació a la Llei 8/2010, de Règim Local de la Generalitat Valenciana)  
  
SUBJECTES, OBJECTE I FINS  
  
Article 1  
1. Les entitats locals de Camporrobles, Caudete de las Fuentes, Fuenterrobles, Requena, Sinarcas, Utiel, Venta del Moro i Villargordo del Cabriel, totes estes de la província de València, a l'empara de l'ordenament jurídic vigent, acorden constituir-se en mancomunitat voluntària d'entitats locals per a l'organització i prestació en forma mancomunada de les obres, servicis i activitats de la seua competència, que es recullen en estos estatuts.  
2. Podran incorporar-se com a membres de ple dret a esta mancomunitat aquells altres municipis que ho sol·liciten, que acaten estos estatuts i pel procediment que més avant es determina.  
3. Per a separar-se algun municipi de la mancomunitat una vegada constituïda, serà aplicable allò que s'ha determinat en estos estatuts.  
  
  
Article 2  
La mancomunitat tindrà plena personalitat i capacitat jurídica per al compliment dels seus fins, per això podrà adquirir, posseir, reivindicar, permutar, gravar i alienar qualsevol classe de béns; obligar i subscriure contractes; establir i explotar els servicis públics previstos en estos estatuts com de la seua competència i exercir les accions i interposar els recursos establits en les lleis.  
  
Article 3  
La mancomunitat es constituïx per temps indefinit, atés el caràcter permanent dels servicis pels quals es constituïx.  
  
Article 4  
La mancomunitat que es constituïx es denominarà Mancomunidad del Interior Tierra del Vino i tindrà la capitalitat al municipi d'Utiel, establint la seu al carrer de Adarve, 5, de esta ciutat; este lloc serà on radiquen els òrgans de govern i l'administració d'esta, sense perjuí que, a iniciativa del president, els òrgans col·legiats puguen reunir-se, expressant-ho així en la convocatòria i orde del dia, en qualsevol de les seus dels ajuntaments mancomunats.  
  
Article 5  
Són fins de la mancomunitat la creació i sosteniment dels servicis que s'enumeren a continuació, sense definir-ne la prelació:  
1. Arreplega i tractament de residus.  
2. Mecanització comptable.  
3. Servicis tècnics (enginyers, arquitectes,?).  
4. Equips de reparacions, conservació i manteniment.  
5. Extinció d'incendis.  
6. Maquinària de conservació i reparació de camins i servicis agrícoles.  
7. Gabinets psicopedagògics o d'assistent social.  
8. Escorxadors.  
9. Foment d'ocupació i desenrotllament econòmic.  
10. Arreplega i depòsit d'animals domèstics.  
11. Promoció de la cultura, turisme, oci, joventut, educació i esport.  
12. Defensa del medi ambient, equilibri ecològic i millora de l'eficiència energètica.  
13. Seguretat ciutadana i protecció civil.  
14. Coordinació i cooperació en matèria d'urbanisme, protecció ambiental, estadística, arxius, recursos humans i en qualsevol altra activitat administrativa.  
15. Promoure la millora de les comunicacions comarcals de qualsevol tipus.  
16. Promoure la modernització administrativa per tal d'aconseguir la major homogeneïtat possible.  
17. Promoure i col·laborar amb els ajuntaments en la prestació de qualsevol altre servici inclòs en l'àmbit de la competència municipal, segons els termes de la legislació de l'Estat i de la comunitat autònoma vigent en cada moment.  
18. Així com tots aquells altres servicis inclosos en l'àmbit de la competència municipal, segons els termes de la legislació de l'Estat i de la comunitat autònoma, que siguen determinats pel Ple.  
  
Article 6  
Per a l'assumpció de nous servicis serà necessària la conformitat de totes les entitats mancomunades interessades, per un acord del Ple d'estes per majoria absoluta, i serà la mancomunitat qui estudiarà estes peticions i resoldrà sobre la seua viabilitat; i si s'assumix el nou servici, en correspon a la mancomunitat la gestió integral i l'ordenació i imposició de la taxa corresponent, de conformitat amb el procediment establit en els articles 36 i 37 d'estos estatuts.  
  
Article 7  
La mancomunitat, com a entitat local reconeguda per la llei, exercirà totes les potestats que siguen conferides per la legislació vigent que afecte les entitats d'estes característiques per al compliment dels seus fins.  
  
ÒRGANS DE LA MANCOMUNITAT  
  
Article 8  
1. Els òrgans de govern de la mancomunitat seran representatius dels ajuntaments mancomunats d'acord amb el que es determina en els articles següents.  
2. Els òrgans de govern són:  
a) El Ple  
b) La Junta de Govern  
c) El president  
d) El vicepresident  
e) Les comissions informatives i gestores de servicis, de què eixirà el vocal delegat.  
Tot això sense perjuí que, en cas que es reduïsca la població total de la mancomunitat per sota dels 20.000 habitants, als efectes del que establix l'article 97.2 de la Llei 8/2010, de 23 de juny, de la Generalitat. de Règim Local de la Comunitat Valenciana, el funcionament, i per tant, els òrgans de govern, s'adequaran a la nova situació de manera automàtica sense necessitat de modificar els estatuts.  
  
  
EL PLE  
  
Article 9  
El Ple és l'òrgan suprem del govern i administració de la mancomunitat, a qui representa i personifica amb el caràcter de corporació de dret públic.  
  
Article 10  
1. El Ple de la mancomunitat estarà format per dos membres de cada un dels ajuntaments mancomunats, amb la denominació de vocals de la mancomunitat, i seran:  
a) L'alcalde.  
b) Un altre regidor triat pel ple corresponent i que es mantindrà fins que no siga revocat pel ple que el va triar o en perda la condició de regidor.  
2. L'elecció del vocal representant en la mancomunitat la realitzarà el ple del respectiu ajuntament, per majoria absoluta, dins del termini disposat per la llei per a la designació de representants en òrgans col·legiats.  
  
Article 11  
1. Els dos representants de cada municipi mancomunat tindran veu en les reunions del Ple de la mancomunitat i només el que siga alcalde o qui n'exercisca la  
representació tindrà dret de vot d'acord amb la proporcionalitat que es determina en el següent article.  
2. El segon vocal representant de cada ajuntament tindrà dret a veu en les reunions i només podrà votar, amb la proporcionalitat que li corresponga, en cas d'absència del seu alcalde.  
  
Article 12  
1. La proporció de vots de cada municipi mancomunat s'establix d'acord amb el nombre de regidors que la legislació de règim electoral general determine per al seu ajuntament, segons l'escala següent:  
  
Fins a 250 h. dos representants amb 5 vots  
De 251 a 1.000 h. dos representants amb 7 vots  
De 1.001 a 2.000 h. dos representants amb 9 vots  
De 2.001 a 5.000 h. dos representants amb 11 vots  
De 5.001 a 10.000 h. dos representants amb 13 vots  
De 10.001 a 20.000 h. dos representants amb 17 vots  
De 20.001 a 50.000 h. dos representants amb 21 vots  
  
2. Durant el període de vigència d'una corporació no es modificarà la proporció de vots, però d'acord amb el nombre de regidors de cada ajuntament es fixaran els vots que corresponen a cada municipi en el moment que es renoven les corporacions després de les eleccions locals que determinaran la renovació del Ple de la mancomunitat.  
  
  
Article 13  
Correspon al Ple de la mancomunitat:  
1. Corresponem al Ple de la mancomunitat totes les atribucions que la normativa vigent en matèria de règim local atribuïx al ple dels ajuntaments, amb les adaptacions pertinents al règim propi de les mancomunitats.  
2. En tot cas correspon al Ple de la mancomunitat:  
a) Triar i destituir el president/a.  
b) L'aprovació de la modificació o reforma dels estatuts.  
c) Admissió i separació de membres de la mancomunitat.  
d) Fixar anualment les aportacions econòmiques dels municipis integrants de la mancomunitat.  
e) Acordar la dissolució de la mancomunitat i nomenar els vocals de la Comissió Liquidadora, així com l'aprovació de la proposta efectuada per esta.  
f) Totes aquelles que li siguen atribuïdes al Ple mitjançant estos estatuts.  
  
  
LA JUNTA DE GOVERN  
  
Article 14  
1. La Junta de Govern estarà integrada pel president i un nombre de vocals no superior a cinc. S'integraran en la Junta de Govern el president i els vocals que resulten designats pel president.  
  
2. Amb les adaptacions pertinents al règim propi de les mancomunitats, correspon a la Junta de Govern el dictamen dels assumptes que ha de tractar el Ple de la mancomunitat i tota la resta de funcions que la normativa vigent en matèria de règim local atribuïx a la Junta de Govern. La Junta de Govern podrà exercir les competències que, de conformitat amb eixa normativa, li siguen delegades, pel Ple i el president.  
  
  
EL PRESIDENT  
  
Article 15  
1. El president de la mancomunitat serà triat pel Ple de la mancomunitat, entre els seus vocals, per majoria absoluta.  
2. Podran ser triats per a la Presidència tots i cada un dels vocals que integren el Ple.  
3. Si cap vocal obté majoria absoluta en la primera votació, s'efectuarà vint-i-quatre hores després una segona votació, i resultarà triat aquell que obtinga un nombre més gran de vots. En cas d'empat resultarà triat el de major edat.  
4. Per a la destitució del president se seguirà el mateix procediment que l'establit en la legislació vigent per a la destitució de l'alcalde.  
  
  
Article 16  
El president designarà un vicepresident, que li substituirà en cas d'absència, vacant o malaltia.  
  
Article 17  
1. Correspon al president de la mancomunitat les competències següents:  
a) Dirigir el govern i administració de la mancomunitat.  
b) Convocar, presidir i alçar les sessions del Ple, la Junta de Govern i de qualsevol altres òrgans de la mancomunitat.  
c) Dirigir, inspeccionar o impulsar els servicis, obres i activitats de la mancomunitat.  
d) Ordenar pagaments, retre comptes i administrar els fons i béns de la mancomunitat.  
e) Nomenar el vocal delegat del servici d'entre els membres de la comissió gestora d'este.  
f) I amb caràcter general, totes les competències que la normativa vigent en matèria de règim local atribuïxen a l'alcaldia dels ajuntaments, amb les adaptacions pertinents al règim propi de la mancomunitat.  
  
  
LES COMISSIONS INFORMATIVES I   
GESTORES DE SERVICIS  
  
Article 18  
1. Existirà una comissió gestora per cada un dels servicis mancomunats que s'establisquen per al compliment dels fins assenyalats en l'article 5 d'estos estatuts o altres que s'incloguen en un futur.  
  
2. Estes comissions estaran formades per tres vocals designats pel Ple de la mancomunitat, que serà la que determine el règim de funcionament de la comissió a la posada en marxa del servici.  
3. D'entre els vocals que formen la comissió gestora, un d'ells, nomenat pel president, tindrà el caràcter de vocal delegat del servici, i les seues funcions, drets i obligacions seran fixades pel Ple en la implantació del servici mancomunat.  
  
Article 19  
1. Per a la implantació d'un servici mancomunat es formarà una comissió informativa, que estarà assistida pels tècnics especialitzats en la matèria que es tracte i serà l'encarregada de redactar el reglament del servici i informar el Ple de la mancomunitat per a l'aprovació i posada en marxa.  
2. Quan la complexitat del servici ho requerisca, el Ple de la mancomunitat podrà nomenar un tècnic qualificat com a director del servici, el qual assistirà a les reunions de la Comissió Gestora per a facilitar-los totes les dades i informacions i assessorar-los en tot allò relatiu al servici.  
  
Article 20  
Les comissions gestores funcionaran com a comissions informatives de cada un dels servicis, a les quals correspondrà l'estudi, informe i consulta dels assumptes relatius a cada un dels servicis que preste la mancomunitat.  
Amb caràcter obligatori, es constituirà una comissió especial de comptes, que a més de conéixer de la matèria pròpia que per a esta establix la legislació, entendrà també en matèria de personal i règim intern de l'Administració.  
  
  
FUNCIONAMENT  
  
Article 21  
1. El Ple de la mancomunitat funciona en règim de sessions ordinàries de periodicitat preestablida i extraordinàries.  
2. El Ple realitzarà una sessió ordinària com a mínim una vegada al mes, i extraordinària quan així ho decidisca el president o ho sol·licite la quarta part, almenys, del nombre legal de vots de la mancomunitat. En este últim cas la seua realització no podrà demorar-se per més de 15 dies des que va ser sol·licitada.  
  
Article 22  
1. Les sessions del Ple han de convocar-se, almenys, amb cinc dies hàbils d'antelació. En la citació es farà constar l'orde del dia.  
  
2. El Ple es constituïx vàlidament amb l'assistència d'un terç dels vots d'esta i l'assistència almenys de 3 vocals, i este quòrum ha de mantindre's al llarg de tota la sessió.  
3. En tot cas, es requerix l'assistència del president i del secretari de la mancomunitat, o dels qui legalment els substituïsquen.  
  
Article 23  
1. Els acords del Ple s'adopten, per regla general, per majoria simple dels membres presents. Hi ha majoria simple quan els vots afirmatius són més que els negatius.  
2. És necessari el vot favorable de la majoria absoluta del nombre legal de membres de la Junta de Govern per a l'adopció dels acords en les matèries següents:  
a) Proposta de modificació o ampliació dels estatuts.  
b) Determinació de la forma de gestió dels servicis.  
c) Acordar la dissolució de la mancomunitat amb els tràmits necessaris previs i nomenar els vocals membres de la Comissió Liquidadora, així com l'aprovació de la proposta efectuada per esta.  
d) Qualsevol altra matèria per a la qual així es dispose en estos estatuts i en la legislació vigent aplicable.  
  
Article 24  
El Ple nomenarà un comptador o depositari d'entre els funcionaris que presten servici a l'entitat, que junt amb l'interventor i president seran els responsables dels fons de la mancomunitat i el control de pagaments i ingressos.  
  
Article 25  
1. Existirà una secretaria general intervenció exercida per un funcionari nomenat d'entre els que tinguen habilitació de caràcter nacional, amb les funcions següents:  
a) Custòdia, classificació, ordenació i arxiu de tota la documentació de la mancomunitat a la seu d'esta.  
b) Coordinació i organització de tots els servicis burocràtics, administratius i tècnics.  
c) La fe pública administrativa dels actes administratius dels òrgans de la mancomunitat i l'expedició de certificats sobre la base d'antecedents documentals.  
d) La Secretaria de tots els òrgans col·legiats i de la Presidència. Com a tal assistirà a les sessions i reunions amb veu i sense vot i redactarà les actes i resolucions, tenint cura especialment de la conservació dels textos autèntics.  
e) L'assessorament juridicoadministratiu de la mancomunitat i de cada un dels seus òrgans.  
f) La labor d'interventor.  
g) I en general, les altres funcions establides en estos estatuts i les que als ajuntaments corresponen al seu secretari.  
2. Fins que es cree una plaça en plantilla, la funció de secretaria intervenció serà exercida per un funcionari dels que tenen caràcter d'habilitació nacional, nomenat provisionalment pel Ple de la mancomunitat d'entre els secretaris dels ajuntaments mancomunats, el qual podrà sol·licitar l'exempció de la plaça de l'òrgan competent de la Generalitat Valenciana.  
3. En cas de vacant, una vegada creades les places, el procediment d'incorporació serà semblant al previst per a la resta de les entitats locals.  
4. Si cal, podrà separar-se la labor de secretaria de la intervenció per a un millor funcionament de la mancomunitat.  
  
Article 26  
1. La resta del personal de la mancomunitat serà seleccionat mitjançant sistemes d'oposició, concurs i concurs oposició, respectant en tot cas els principis constitucionals de publicitat, mèrit i capacitat.  
  
2. Fins que es proveïsquen les places convocades, estes podran ser cobertes interinament o amb personal laboral de caràcter temporal, segons les seues funcions, per les persones que, respectant els principis assenyalats en el paràgraf anterior, siguen oportunament seleccionades.  
3. Les places vacants hauran de traure's a oferta d'ocupació en el primer trimestre de cada any.  
4. El nomenament i règim del personal eventual, si pertoca, serà idèntic al previst per a les corporacions locals per la legislació vigent.  
  
5. La mancomunitat podrà autoritzar la col·laboració d'algun dels seus empleats amb qualsevol dels ajuntaments dels municipis integrants o amb qualsevol de les entitats públiques en què té participació esta o els ajuntaments que la integren. La col·laboració podrà ser de la totalitat o de part de la jornada de l'empleat i tindrà com a objecte únicament tasques relacionades amb els servicis prestats per la mancomunitat.  
Esta col·laboració requerirà la conformitat de l'interessat, l'acord d'ambdues entitats i la concreció de les despeses que ha d'assumir per cada una d'estes, pel cost de l'empleat.  
  
  
FINANÇAMENT  
  
Article 27  
1. La hisenda de la mancomunitat està constituïda pels recursos següents:  
a) Ingrés de dret privat.  
b) Subvencions i altres ingressos de dret públic.  
c) Taxes per la prestació de servicis o la realització d'activitats de la seua competència.  
d) Contribucions especials per l'execució d'obres o per a establiment, ampliació o millora de servicis de la competència de la mancomunitat.  
e) Els procedents d'operacions de crèdit.  
f) Multes.  
g) Les aportacions de municipis mancomunats.  
h) Taxes i preus públics.  
i) Qualsevol altre recurs que s'establisca a favor de les mancomunitats per disposicions legals que es dicten.  
  
Article 28  
1. Per a la imposició, exacció, liquidació i cobrança dels recursos enumerats en l'article anterior, la mancomunitat aprovarà les ordenances fiscals corresponents als distints servicis, les quals tindran força obligatòria en tots els municipis integrants, una vegada aprovades.  
  
2. Correspondrà als municipis facilitar a la mancomunitat tota la informació precisa per a la formació de padrons, altes, baixes i la resta de modificacions referides als contribuents afectats pels distints servicis que constituïxen els fins regulats en articles anteriors.  
  
3. La mancomunitat podrà, en qualsevol moment, pels seus propis mitjans, comprovar la veracitat i exactitud de les dades a què es referix el número anterior.  
  
Article 29  
Les aportacions de les entitats mancomunades seran per a cada exercici econòmic de la forma següent:  
a) Una quota obligatòria, per a atendre despeses generals de conservació, entreteniment i administració, s'utilitzen o no els servicis, en proporció al nombre de vots que cada municipi tinga segons l'escala que es determina en l'article 12 d'estos estatuts.  
b) Una quota principal, en funció de l'ús que cada entitat realitze dels servicis que es presten mancomunadament, i no directament a l'usuari.  
Per a la determinació d'esta quota s'aplicaran les bases o mòduls següents: nombre d'habitatges, superfície del nucli urbà, metres lineals de carrers, volum d'edificació, base imposable de la contribució territorial urbana, volum dels seus pressupostos, consum realment efectuat, valor d'hora utilitzada i qualssevol altres factors que puguen computar-se en raó del servici o activitat prestada. Estes bases o mòduls podran aplicar-se aïlladament o conjuntament. En esta quota principal s'hauran d'incloure necessàriament les majors despeses que repercutixen la posada en marxa i el manteniment dels servicis en l'Administració i funcionament de la mancomunitat.  
c) Una quota extraordinària i obligatòria per a atendre despeses d'este caràcter, quan n'hi haja, i que respectarà el principi de repartiment per nombre de vots de cada municipi si és per a despeses generals de la mancomunitat o pel mòdul aplicat per al servici, segons determina l'apartat b anterior, si la despesa extraordinària és deguda a un servici determinat.  
  
Article 30  
Si el servici es presta directament a l'usuari, la mancomunitat, mitjançant l'ordenança corresponent, cobrarà directament la taxa a l'usuari.  
  
Article 31  
1. Les aportacions dels municipis a la mancomunitat tenen la consideració de pagaments obligatoris i preferents per a les entitats mancomunades.  
2. Les aportacions econòmiques dels municipis es realitzaran en la forma i terminis que determinen el Ple. En el cas que algun municipi es retarde en el pagament de la seua quota en més d'un trimestre, el president en requerirà el pagament en el termini de 20 dies. Una vegada transcorregut el termini esmentat sense haver fet efectiu el dèbit, el president podrà sol·licitar dels òrgans de l'Administració central, autonòmica o provincial la retenció de les quotes pendents, amb càrrec a les quantitats que per qualsevol concepte foren liquidades a favor de l'Ajuntament deutor, a fi que li les lliure a la mancomunitat.  
3. Esta retenció és autoritzada expressament pels ajuntaments mancomunats en el moment d'aprovació d'estos estatuts, sempre que s'adjunte el certificat de descobert reglamentari en cada cas.  
  
4. El manteniment reiterat en situació de deutor a la mancomunitat per part d'una entitat local serà causa suficient per a procedir a la seua separació definitiva, i podran reclamar-se les quantitats degudes i les despeses derivades de conformitat amb els apartats 2 i 3 d'este article.  
  
5. Per a la separació definitiva serà imprescindible un acord del Ple de la mancomunitat per majoria absoluta i la ratificació almenys per un nombre igual de les entitats mancomunades, excepte la que siga objecte de separació.  
  
Article 32  
1. La mancomunitat aprovarà anualment un pressupost de conformitat amb el que disposa la legislació de règim local vigent.  
2. El pressupost constituïx l'expressió xifrada, conjunta i sistemàtica de les obligacions, que com a màxim, poden reconéixer, i dels drets amb venciment o que es prevegen realitzar durant el corresponent exercici econòmic.  
3. S'inclouran en el pressupost les inversions que es pretenguen realitzar, així com les seues fonts de finançament.  
  
Article 33  
1. El patrimoni de la mancomunitat estarà integrat per qualsevol classe de béns, drets i accions que legítimament adquirisca, bé en el moment de la seua constitució o amb posterioritat. A este efecte, haurà de formar-se un inventari de conformitat amb el que disposen les disposicions vigents en la matèria.  
2. La participació de cada entitat mancomunada en este patrimoni es fixarà, tant inicialment, com d'ara en avant, en funció de la forma en què s'adquirix, transferint-lo en funció del nombre de vots de cada municipi per al patrimoni adquirit per a servicis generals, i individualitzant-lo, concretament, segons la participació de cada municipi en el patrimoni adquirit per als servicis individualitzats; i això a causa de les característiques de les aportacions de cada municipi mancomunat.  
  
  
Article 34  
En cas de dèficit, els municipis aportaran a la mancomunitat, i a fons perdut, en la proporció que a cada un corresponga, d'acord amb el principi determinat en l'apartat c de l'article 27, en el termini de tres mesos des que se'ls notifique, les quantitats necessàries per a absorbir el dèficit que resulte en liquidar els pressupostos.  
  
  
SERVICIS  
  
Article 35  
Dins dels fins de la mancomunitat, en l'article 5 s'assenyalen una sèrie de servicis per a mancomunar, la consecució dels quals ha de ser l'objectiu de la mancomunitat.  
1. Es consideraran servicis generals els estrictament necessaris per al funcionament normal dels òrgans de la mancomunitat, així com els que en siguen la mera conseqüència; tots els membres integrants estan obligats a sostenir-los.  
2. Els servicis individualitzats seran aquells que s'establisquen per a atendre necessitats i aspiracions dels ajuntaments mancomunats que s'hi vullguen integrar; només estan obligats a sostenir-los els ajuntaments que ho assumisquen.  
  
Article 36  
Per a la implantació d'un servici individualitzat s'iniciarà a instàncies de qualsevol dels vocals del Ple; vista la viabilitat, es formarà la corresponent comissió gestora, que tindrà caràcter provisional, la qual, assistida de tècnics, s'encarregarà de:  
a) Redactar el projecte o estudi tècnic del servici.  
b) L'estudi econòmic financer.  
c) El reglament del servici.  
d) L'ordenança o forma de gestió.  
  
Article 37  
1. Presentat el projecte al Ple, este procedirà a aprovar-lo inicialment i fixarà el període dins del qual podran adherir-s'hi els membres que ho desitgen.  
2. El Ple aprovarà definitivament la reglamentació, règim econòmic i forma de gestió, i nomenarà la Comissió Gestora del Servici definitiva i determinarà, si pertoca, el nomenament d'un vocal delegat o director del servici, establint-ne els drets i deures.  
3. El Ple procedirà a la posada en marxa del servici.  
  
Article 38  
Si, una vegada en funcionament un servici, un dels municipis integrats en la mancomunitat desitja incorporar-se al servici individualitzat haurà d'aportar la quantitat que corresponga segons es determina en l'apartat 1.b de l'article 40.  
  
SEPARACIÓ I INTEGRACIÓ DE MEMBRES  
  
Article 39  
1. Per a la incorporació a la mancomunitat d'un nou municipi caldrà:  
a) El vot favorable de la majoria absoluta dels membres de la corporació interessada.  
b) El vot favorable de la majoria absoluta dels vocals del Ple de la mancomunitat.  
  
Article 40  
1. L'aportació inicial dels municipis que s'incorporen a la mancomunitat, després de la seua constitució, estarà determinada:  
a) Per l'índex del patrimoni corresponent a servicis generals de la mancomunitat per vot en el Ple dels municipis ja integrats, multiplicat pel nombre de vots que en dret corresponguen a l'entitat que sol·licita la inclusió.  
b) Aportarà també la part proporcional que li corresponga del patrimoni concret assignat al servici individualitzat en que s'integre el municipi, tenint en compte per a això els factors de ponderació de l'adquisició i que s'han d'aplicar al municipi que sol·licita la inclusió.  
  
2. La quota resultant de la valoració podrà ser exigida en el moment de la incorporació de l'entitat local a la mancomunitat o quedar ajornada per al seu pagament fins a cinc anys comptadors des de la seua incorporació a la mancomunitat, per quintes parts i produint l'interés de demora corresponent.  
3. Així mateix, haurà d'aportar totes les despeses que s'originen amb motiu de la seua inclusió en la mancomunitat.  
  
Article 41  
Per a la separació voluntària de la mancomunitat de qualssevol dels municipis que la integren, cal:  
a) Que ho sol·licite la corporació interessada amb un acord adoptat per majoria absoluta en el Ple d'esta, i amb una antelació mínima d'un any.  
b) Que es trobe al corrent del pagament de les seues aportacions.  
c) Haurà de pagar totes les despeses que s'originen amb motiu de la seua separació, i la part del passiu contret per la mancomunitat a càrrec seu.  
Article 42  
1. El municipi que pretenga segregar-se de la mancomunitat, una vegada complit allò que s'ha preceptuat en l'article anterior, ho comunicarà al Ple i esta haurà d'acceptar-la en el termini màxim de tres mesos; una vegada transcorregut el termini sense una decisió expressa, s'entendrà acceptada tàcitament.  
  
2. En acabar l'exercici pressupostari en què es produïsca la segregació del municipi que ho pretenga, es valorarà l'actiu i el passiu de la mancomunitat i, si el saldo resulta deutor, el membre que se separe haurà de pagar la part de passiu que li corresponga en els tres exercicis següents com a màxim.  
3. Si el saldo resulta creditor, la mancomunitat pagarà la part que li corresponga al municipi que se separe en el termini de 10 anys, pagant un 10% en les anualitats segona a novena i el 20% restant en la desena. Les quantitats pendents de pagament produiran l'interés legal corresponent a favor del municipi creditor a partir del segon any.  
4. En el cas que l'aportació inicial estiga constituïda per elements del servici propis de l'Ajuntament, la mancomunitat, en vista de les circumstàncies concurrents, podrà fer efectiva totalment o parcialment la liquidació amb els mateixos elements aportats.  
5. Tampoc podran, les corporacions separades, al·legar dret de propietat dels béns i servicis de la mancomunitat, encara que radique al seu terme municipal.  
  
DISSOLUCIÓ  
  
Article 43  
La mancomunitat es dissoldrà quan així ho acorde el Ple de la mancomunitat i els plens dels ajuntaments mancomunats, amb el vot favorable de la majoria absoluta legal dels seus membres quan els fins de la mancomunitat hagen desaparegut o la prestació dels servicis mancomunats hagen sigut absorbits per ens distints.  
  
Article 44  
1. Quan els ajuntaments mancomunats decidisquen dissoldre la mancomunitat, adoptaran el corresponent acord previ en què manifesten este propòsit; perquè siga vàlid, es requerirà la majoria absoluta de vots dels membres que legalment els integren.  
2. En vista dels acords municipals, el Ple de la mancomunitat, en el termini dels 30 dies següents a la recepció de la comunicació d'estos, nomenarà una comissió liquidadora, composta pel president i, almenys, quatre vocals. S'hi integraran per a complir les seues funcions assessores el secretari i també l'interventor, si n'hi haguera. Podrà, igualment, convocar a les reunions experts determinats, només als efectes de sentir la seua opinió o preparar informes o dictàmens en temes concrets de la seua especialitat.  
3. La Comissió, en un termini no superior a tres mesos, farà un inventari de béns, servicis i drets de la mancomunitat, en xifrarà els recursos, càrregues i dèbits i n'assenyalarà el personal, i procedirà més tard a proposar al Ple de l'entitat l'oportuna distribució o integració d'estos als ajuntaments mancomunats, tenint en compte les mateixes dades que hagen servit per a la formació del patrimoni.  
4. També assenyalarà el projecte d'actuacions liquidadores de l'actiu o passiu que en resulte i es recolliran per separat els béns, drets i obligacions referents a cada servici individualitzat i als servicis generals, amb vista a la justa distribució d'acord amb les aportacions de cada membre.  
5. La proposta per a ser aprovada vàlidament requerirà el vot favorable de la majoria absoluta dels membres del Ple de l'entitat. Una vegada aprovada, la proposta serà vinculant per als ajuntaments mancomunats i es procedirà a la liquidació en el terme de sis mesos.  
  
  
Article 45  
El personal de la mancomunitat serà integrat als municipis de la mancomunitat que es dissol i seran respectats tots els drets de qualsevol orde o naturalesa que aquell tinguera en la mancomunitat.  
  
  
  
MODIFICACIÓ DELS ESTATUTS  
  
Article 46  
Quan la modificació dels estatuts afecte elements constitutius dels esmentats en l'article 95 de la Llei 8/2010, de 23 de juny, de la Generalitat, de Règim Local de la Comunitat Valenciana, el procediment haurà d'ajustar-se a l'establit per a la constitució de l'entitat.  
  
  
Article 47  
Quan la modificació dels estatuts no afecte elements constitutius, entenent com a tals aquells no assenyalats expressament en la norma referida en l'article anterior, la Presidència elevarà una proposta al Ple de l'entitat, qui adoptarà un acord respecte d'això, i caldrà la majoria absoluta per a aprovar-lo.  
  
  
DISPOSICIONS TRANSITÒRIES  
  
Única  
Fins a la publicació d'estos estatuts en el Diari Oficial de la Comunitat Valenciana estaran en vigor els vigents fins aquell moment.  
  
  
  
DISPOSICIONS FINALS  
  
Primera  
En tot allò no previst en estos estatuts serà aplicable la normativa general reguladora de les entitats locals.  
  
Segona  
Estos estatuts entraran en vigor l'endemà del dia que es publiquen en el DOCV i continuaren vigents fins que siguen modificats o derogats de manera expressa.